ดัชนีความเชื่อมั่นนักธุรกิจต่างชาติในไทย ช่วงไตรมาสที่ 3 เริ่มดีขึ้น สอดรับนโยบายเปิดประเทศ 1 พฤศจิกายนนี้
นายธนวรรธน์ พลวิชัย อธิการบดีมหาวิทยาลัยหอการค้าไทย และประธานที่ปรึกษาศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า จากผลสำรวจดัชนีความเชื่อมั่นนักธุรกิจต่างชาติในไทย ไตรมาสที่ 3/2564 พบว่า ดัชนีปรับตัวดีขึ้นอยู่ที่ระดับ 41.7 ซึ่งเป็นผลมาจากมาตรการคลายล็อกดาวน์และการเตรียมเปิดประเทศรับนักท่องเที่ยวต่างชาติ ในวันที่ 1 พฤศจิกายนนี้ ทำให้ความเชื่อมั่นของนักธุรกิจต่างชาติดีขึ้น ขณะเดียวกันสิ่งที่รัฐบาลต้องเร่งดำเนินการแก้ไข ได้แก่ แผนควบคุมโควิด-19 ที่ชัดเจนและเริ่มเปิดรับนักท่องเที่ยว รวมทั้งนโยบายให้เงินอุดหนุนต่อภาคธุรกิจที่ได้รับผลกระทบและเร่งแก้ไขกฎระเบียบที่ซับซ้อนในการเข้ามาลงทุน เพื่อดึงดูดการลงทุนจากนักลงทุนต่างชาติให้มากขึ้น ขณะที่ ดัชนีความเชื่อมั่นเกี่ยวกับเศรษฐกิจโดยรวม ไตรมาสที่ 3/64 ปรับตัวดีขึ้นอยู่ที่ระดับ 44.9 ส่วนดัชนีความเชื่อมั่นทางธุรกิจอยู่ที่ระดับ 38.4 ปรับตัวดีขึ้นเช่นกัน ทั้งนี้มองว่าเศรษฐกิจของไทยได้ผ่านจุดต่ำสุดไปแล้วตั้งแต่ในช่วงเดือนสิงหาคม ประกอบกับการคลายล็อกเปิดประเทศรับนักท่องเที่ยว จึงทำให้มุมมองของนักธุรกิจต่างประเทศที่มีต่อประเทศไทยปรับตัวดีขึ้นอย่างต่อเนื่อง นอกจากนี้ สิ่งที่ต้องการให้รัฐบาลสนับสนุนเพื่อแก้ไขปัญหาทางธุรกิจ ระบุว่า ควรปรับปรุงกฎหมาย กฎระเบียบที่เกี่ยวกับการประกอบธุรกิจของคนต่างด้าว ให้มีความทันสมัย เอื้อต่อการลงทุน รวมถึฝกระบวนการขอ VISA และ Work Permit ให้ง่ายขึ้น สร้างการเข้าถึงแหล่งเงินทุน ด้วยการสนับสนุนซอฟท์โลนและมาตรการพักหนี้แก่ผู้ประกอบการที่ได้รับผลกระทบ สร้างเสถียรภาพทางการเมือง เป็นต้นด้านนายสแตนลี่ย์ คัง ประธานหอการค้าร่วมต่างประเทศในประเทศไทย กล่าวว่า การเดินหน้าฉีดวัคซีนให้กับคนต่างชาติในประเทศไทยกว่าร้อยละ 90 ทำให้เกิดความมั่นใจมากขึ้น ส่งผลดีต่อความเชื่อมั่นในด้านการลงทุน ขณะที่การแพร่ระบาดของโควิด-19 ในช่วงที่ผ่านมา รัฐบาลมีการปรับตัวและเดินหน้าแก้ไขปัญหาได้ดีขึ้นด้วย ทั้งนี้ นักธุรกิจต่างประเทศมองว่าหลังจากนี้ ภาครัฐต้องบริหารจัดการให้มีนักท่องเที่ยวเข้ามาอย่างต่อเนื่องและควบคุมการระบาดของโควิด-19  ให้มีประสิทธิภาพ ตลอดจนอำนวยความสะดวกให้กับนักธุรกิจและนักลงทุนในการเข้าประเทศได้ง่ายขึ้น โดยคาดว่าจะมีนักลงทุนเข้ามาอย่างต่อเนื่องในช่วงไตรมาสที่ 4 และต่อเนื่องจนถึงครึ่งปีหน้า